CELEX: 62016TN0690
Language: el
Date: 2016-09-28 00:00:00
Title: Υπόθεση T-690/16: Προσφυγή της 28ης Σεπτεμβρίου 2016 — Enrico Colombo και Giacomo Corinti κατά Επιτροπής

23.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/37
            
         Προσφυγή της 28ης Σεπτεμβρίου 2016 — Enrico Colombo και Giacomo Corinti κατά Επιτροπής
   (Υπόθεση T-690/16)
   (2017/C 022/52)
   Γλώσσα διαδικασίας: η ιταλική
   
      Διάδικοι
   
   
      Προσφεύγοντες: Enrico Colombo SpA (Sesto Calende, Ιταλία) και Giacomo Corinti (Ispra, Ιταλία) (εκπρόσωποι: R. Colombo και G. Turri, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγοντες ζητούν από το Γενικό Δικαστήριο:
   
               —
            
            
               να ακυρώσει την απόφαση αναθέσεως συμβάσεως, αγνώστων στοιχείων αναφοράς, απόφαση η οποία κοινοποιήθηκε με σημείωμα της 20ής Ιουλίου 2016 με στοιχεία αναφοράς Ares (2016) 371182 και με την οποία η Ευρωπαϊκή Επιτροπή, Κοινό Κέντρο Ερευνών, Διεύθυνση διαχειρίσεως των εγκαταστάσεων της Ispra, ανέθεσε τη σύμβαση JRC/IPR/2016/C.4/0002/OC με αντικείμενο συμφωνία-πλαίσιο για εργασίες κατασκευής και συντηρήσεως αγωγών ύδατος και υποσταθμών θερμάνσεως/ψύξεως στο Κοινό Κέντρο Ερευνών της Ispra, γενομένης δεκτής της προσφοράς που είχε υποβάλει η ανάδοχος·
            
         
               —
            
            
               να ακυρώσει το σημείωμα της 20ής Ιουλίου 2016 με στοιχεία αναφοράς Ares (2016) 371182, με το οποίο η Ευρωπαϊκή Επιτροπή, Κοινό Κέντρο Ερευνών, Διεύθυνση διαχειρίσεως των εγκαταστάσεων της Ispra, γνωστοποίησε το αποτέλεσμα της διαδικασίας διαγωνισμού·
            
         
               —
            
            
               να ακυρώσει τα πρακτικά της 13ης Μαΐου 2016 και 28ης Ιουνίου 2016·
            
         
               —
            
            
               κυρίως, να επιδικάσει αποζημίωση σε είδος, μέσω αναγνωρίσεως της ακυρότητας, ακυρώσεως ή κηρύξεως ανίσχυρης της συμβάσεως, αγνώστων στοιχείων αναφοράς, που συνήφθη στις 19 Αυγούστου 2016 μεταξύ της Επιτροπής και της αναδόχου, και να υποκαταστήσει την ανάδοχο με τον διαγωνιζόμενο που κατετάγη αμέσως μετά από αυτήν·
            
         
               —
            
            
               επικουρικώς, να επιδικάσει αποζημίωση ποσού 500 000,00 ευρώ, ή κάθε άλλου μεγαλύτερου ή μικρότερου ποσού το οποίο το Γενικό Δικαστήριο θα ορίσει κατά δίκαιη κρίση, πλέον τόκων και νομισματικής ανατιμήσεως από την ημερομηνία γενέσεως της οφειλής έως την εξόφλησή της.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής τους, οι προσφεύγοντες προβάλλουν, ως λόγους ακυρώσεως, παράβαση των άρθρων 105 και 107 του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) 1605/2002 του Συμβουλίου (ΕΕ 2012, L 298, σ. 1), παράβαση των εγγράφων του επίμαχου διαγωνισμού, παραβίαση της αρχής της ίσης μεταχειρίσεως και της δίκαιης διαδικασίας, καθώς και κατάχρηση εξουσίας.
   Συναφώς, οι προσφεύγοντες υποστηρίζουν ότι η προσφορά που υπέβαλε η ανάδοχος έπρεπε να αποκλειστεί λόγω μη τηρήσεως των προϋποθέσεων νομικής και τεχνικής ικανότητας που προβλέπονται στα έγγραφα του διαγωνισμού.